text: 15-årig dreng overfaldet af ti personer og slået med et jernrør
  28 januar 2017 kl. 19.22
  Drengen blev lørdag eftermiddag frarøvet sine kontanter og måtte efterfølgende søge hjælp i en butik. 
  Klokken 17.00 i dag blev en dreng lokket ind i en gyde af ti jævnaldrende drenge, som overfaldt, slog og sparkede den 15-årige.
  - Han bliver også slået med et jernrør og mister kortvarigt bevidstheden, siger Erik Lindholdt, vagtchef ved Syd- og Sønderjyllands Politi, til TV SYD.
  Erik Lindholdt, vagtchef ved Syd- og Sønderjyllands Politi: "Det er noget, vi har valgt at karakterisere som et særligt groft røveri,"
  Overfaldet fandt sted i en gyde mellem Gravene og Nørregade i Haderslev. Den 15-årige bliver frarøvet alle sin kontanter, som dog kun var et mindre beløb.
  - Det er noget, vi har valgt at karakterisere som et særligt groft røveri, siger Erik Lindholdt.
  Efter overfaldet søger den 15-årige dreng ind i en butik, hvor han spørger om hjælp og får tilkaldt politiet.
  Om gerningsmændene kan politiet ikke sige specielt meget, andet end at det drejer sig om ”yngre, formentlig jævnaldrende drenge”.
  Syd- og Sønderjyllands Politi søger nu vidner, der kan have set noget i forbindelse med overfaldet. Har man oplysninger, beder politiet om, at man ringer på 114.
  